Vrystaters raadop oor rybewyse | Maroela Media
Vrystaters raadop oor rybewyse
Talle Vrystaatse inwoners is raadop oor die talle uitdagings wat hulle met die hernuwing van hul rybewyse te bowe moet kom. Behalwe dat sommige toetssentrums sommer dae lank gesluit word, moet motoriste dikwels in lang toue wag weens 'n beperkte getal amptenare om mense te bedien.
Motoriste met bestuurslisensies wat reeds tussen 26 Maart en 31 Desember verlede jaar verval het, het kans tot 31 Augustus om dit te hernu. Maroela Media het vroeër berig die regering het reeds die grasietydperk verlede jaar tot die einde van vandeesmaand verleng en het aangedui dat nie weer verleng gaan word nie.
Motoriste wat geraak word, het dus twee weke om hul lisensies te hernu.
'n Inwoner van Bloemfontein het aan Maroela Media vertel sy, haar man, 'n kollega van haar man en dié se vrou, wie se lisensies in Mei verlede jaar verval het, probeer al vir byna 'n jaar lank hul rybewyse op verskillende dorpe in die Bloemfontein-omgewing hernu.
Hulle is onverrigter sake weggewys, onder meer omdat die sentrums slegs 'n sekere getal mense per dag help, of omdat die sentrums slegs beperkte kantoorure het. Hulle moes ook talle kere in ellelange toue staan omdat daar 'n personeeltekort by die sentrums is. Voor gekom, is hulle glo ook weggewys.
Die groep het verlede Woensdag na Brandfort, Theunissen, Virginia en Welkom gereis om hul lisensies daar te probeer hernu.
"Ons het die dag spesiaal verlof ingesit om ons rybewyse te hernu. Ons het vroeg by die toetssentrum in Brandfort aangekom. Daar was omtrent 30 mense wat al in 'n tou gestaan het om gehelp te word. Al die mense kon egter nie gehelp word nie omdat daar 'n tekort aan vorms en drukwerk was," het die inwoner vertel.
Brandfort se toetssentrum is glo slegs van Maandag tot Woensdag tussen 08:00 en 11:00 oop.
Die vier is daarna na die toetssentrum op Theunissen waar die personeel reeds omstreeks 10:00 die hekke gesluit het. Daar was op dié dag glo geen water by die sentrum nie.
"Ons is daarna na Virginia, waar daar 'n lang tou mense was en slegs een personeellid agter die toonbank. Die mense in die tou het nie eers beweeg nie. Hierna is ons Welkom toe. Daar het die personeel aangedui hulle help net 'n sekere hoeveelheid mense en ons sou nie daardie dag gehelp word nie."
Die inwoner sê behalwe dat hulle raadop is, het hulle ook groot bedrae geld aan brandstof en tolhekke bestee om op verskillende dorpe te probeer regkom. Sy sê hulle moet ook elke keer onbetaalde verlof neem.
"Ons stres dat ons lisensies nie betyds voor die einde van die maand hernu gaan word nie."
'n Ander inwoner van Bloemfontein, wat ook anoniem wil bly, het vertel sy was al sewe keer na die toetssentrum in Bloemfontein om haar lisensie te hernu. Sy is nog steeds nie gehelp nie.
Van die sentrums in die provinsie is weens Covid-19 ook verskeie kere gesluit.
Die VF Plus het die Vrystaatse waarnemende LUR vir polisie, paaie en vervoer, Mamiki Qabathe, en die waarnemende hoof van dié departement, Mosa Tlali, dringend versoek om die kantoorure by Vrystaatse toetssentrums te verleng om motorbestuurders in staat te stel om betyds hul bestuurderslisensies te hernu.
Volgens Armand Cloete, VF Plus-raadslid, word die VF Plus met klagtes oorval rakende die kantore wat vir dae en in sommige gevalle selfs weke gesluit was, toetssentrums wat 'n tekort aan vorms het en drukwerk wat nie gedoen kon word nie.
"Die Vrystaat het uitdagings regoor die provinsie se toetssentrums beleef, met beperkings op die hoeveelheid persone wat per dag gehelp kan word en nie genoeg personeel om dié proses te hanteer nie. Hierdie situasie het bygedra tot 'n enorme agterstand met vervalde lisensies," het Cloete gesê.
"Beperkte kantoorure, uitdagings met infrastruktuur en hulpbronne asook streng Covid-19-regulasies strem die aansoekproses en veroorsaak dat baie bestuurders nie betyds hul aansoeke kan indien nie.
"Hierdie voorgestelde maatreëls sal bestuurders aanmoedig om hul bestuurderslisensies wettiglik in die beskikbare tyd te hernu. Dit sal ook lang rye en 'n verwagte stormloop by toetssentrums beperk dae voor die sperdatum."
Die departement kon nie dadelik vir kommentaar bereik word nie.
bestuurslisensie In die nuus Vrystaat
Polisie vra hulp ná Kampsbaai-ongeluk
Versekeringsimplikasies as jou rybewys verval het. Tyd vir tien jaar-geldigheid..
Tyd dat lisensieskaarte weer lewenslank geldig is. Die is net 'n geldmaak storie veral in hierdie onbevoegde land van ons. Onthou, dis net die kaart wat verval en nie die lisensie self nie.
My bestuurderslisensie het al 2 jaar terug verval. Het gister in Knysna gaan hernieu. Was sowat 45 minute in die lyn . R145 vir tydelike lisensie